钦定古今图书集成/理学汇编/文学典/第116卷 > 吴梦旸
## 钦定古今图书集成/理学汇编/文学典/第116卷 > 吴梦旸

按《列朝诗集》：“梦旸，字允兆，归安人。生短小，禀性强直。
乡里有不平事，奋袂剖陈，不避权贵，苕上人畏而远
之。薄游长安，与宋西宁张圣标为文酒之交。西宁没，
策蹇三千里，经纪其丧，诸公皆多之。好吟诗，诗不就，
竟夜不交睫。苦思刻镂，必得当而后已。知音律，善度
曲。晚游金陵，征歌顾曲，齿龋牙落，犹呜呜按拍，好事”
者至今传之。允兆严于论诗，雌黄不少借。常集汪景
纯家《听歌》，与程孟阳限韵为数绝句，互相叹赏。又即
席送潘景升，约为短歌。孟阳诗先就，允兆击节，自取
其草，碎而啮之，其通怀乐善如此。